Vedtekter for Teie kirkes barnehage AS i henhold til barnehageloven § 8

***Barnehagevedtektene er fastsatt av styret den <dato>.***

*I tillegg til disse barnehagevedtektene, gjelder også avtalen om barnehageplass, samt selskapsvedtekter etter aksjeloven.*

# Eierforhold

Teie kirkes barnehage AS er et aksjeselskap. Styret er virksomhetens øverste organ.

# Formål

Barnehagen skal drives i samsvar med de til enhver tid gjeldende lover, forskrifter, vedtekter, fastsatt budsjett og årsplan for barnehagens pedagogiske virksomhet.

Barnehagen drives med utvidet kristen formålsparagraf. Barnehagen skal formidle sentrale, kristne verdier og tradisjoner slik de bl.a. kommer til uttrykk gjennom de store kristne høytidene. Formidlingen må ta hensyn til barnas alder, modenhet og hjemmemiljø.

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

# Opptaksmyndighet

Daglig leder foretar opptak av barn i barnehagen.

# Opptakskrets og opptakskriterier

Barnehagens opptakskrets barn bosatt i Færder kommune. Opptakskretsen er imidlertid utvidet ved opptak av barn av ansatte

Barnehagen er godkjent for inntil 30 barn i alderen 0-6 år eller frem til skolestart.   
Se for øvrig avtale om disponering av barnehageplass om partenes oppsigelses- og hevingsadgang.

Følgende kriterier i prioritert rekkefølge gjelder innenfor opptakskretsen:

1. Barn med nedsatt funksjonsevne har rett til prioritet ved opptak etter sakkyndig vurdering. Barn det er fattet vedtak om etter lov om barneverntjenester § 4-12 og 4-4 har rett til prioritet ved opptak til barnehage. Jf. barnehageloven § 18.
2. Søsken av barn som har plass i barnehagen.
3. Barn av ansatte, dersom dette er viktig for å få besatt stillinger / beholde ansatte i barnehagen. Ansattplasser kan tildeles barn med rett til barnehageplass og som er bosatt utenfor Færder kommune.
4. Daglig leder sin pedagogiske vurdering skal legges til grunn ved opptak med hensyn til barnegruppens sammensetning.

Ved lik prioritet, etter kriteriene over, besluttes opptak ved loddtrekning.

# Opptaksperiode, oppsigelse og heving

Opptak av barn skjer hele året, men hovedsakelig ved samordnet opptaksprosess. Daglig leder kan tilby barnehageplass etter kapasitet, og etter avtale med Færder kommune, utenom samordnet opptaksprosess. Beslutningen om opptak av barn i barnehagen og tildeling av ledige plasser foretas av barnehagen etter skriftlig søknad i Foresatt-portalen.

Oppsigelsestid på barnehageplassen er tre -3- måneder fra den dagen oppsigelsen kom frem til mottaker. Oppsigelse skal skje gjennom Foresatt-portalen.

Oppsigelse fra foresattes side i tidsrommet 1. april til 31. mai løper ut juli måned. Dersom barnehagen får inn nytt barn i oppsigelsesperioden, skal betalingsplikten i oppsigelsestiden reduseres forholdsmessig.

Oppsigelse fra barnehagens side krever saklig grunn og skal skje skriftlig.

Gjentatte mislighold vil kunne utgjøre et vesentlig mislighold. Ved vesentlig mislighold kan barnehageplassen sies opp med øyeblikkelig virkning.

Det vises for øvrig til avtale om disponering av barnehageplass og selskapsvedtektene.

# Fastsettelse av foreldrebetalingen

Foreldrebetaling følger maksimalgrensen som fastsettes av Stortinget. I tillegg kommer betaling for kost.

Oppholdsbetalingen innkreves fra avtalt tidspunkt barnet skal begynne i barnehagen. Betalingen skjer forskuddsvis hver måned.

Betalingen påløper også for ubenyttet plass dersom den ikke er sagt opp.

Foreldrebetalingen fastsettes av styret. Det vises for øvrig til avtale om disponering av barnehageplass.

# Klageadgang ved avslag på søknad om barnehageplass ved hovedopptak

Søkere som får avslag på søknad om barnehageplass og søkere som ved tildeling av barnehageplass verken får sitt første eller andre ønske om barnehageplass oppfylt, kan klage på avgjørelsen. Retten gjelder kun søkere som har søkt om barnehageplass innen søknadsfrist kommunen fastsetter etter barnehageloven § 16.

For søkere med rett til prioritet etter barnehageloven § 18, er det også klagerett ved opptak som gjøres utenom de opptak kommunen har med søknadsfrist. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er tre -3- uker fra det tidspunkt underretning om avgjørelsen er kommet fram til vedkommende søker. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen. Krav om begrunnelse etter § 4 avbryter fristen.

# Leke- og oppholdsareal

Barnehagens norm for arealutnytting er 4 m² leke- og oppholdsareal for barn over 3 år, og omlag 1/3 mer per barn under tre år. Utearealet i barnehagen settes til om lag seks ganger så stort som leke- og oppholdsarealet inne.

# Bemanning

Barnehagen følger barnehageloven og kommunal bemanningsnorm.

Daglig leder, pedagogisk ledere og barnehagelærer skal ha barnehagelærerutdanning eller annen treårig pedagogisk utdanning på høgskolenivå med videreutdanning i barnehagepedagogikk.

# Åpningstid og ferie

Barnehageåret starter 01.08

Barnehagen er åpen fra kl. 07.15 til kl. 16.30 mandag til fredag.

Barnehagen har tre uker sammenhengende stengt om sommeren.

Barnehagen har stengt julaften, mellom jul og nyttår, og mellom palmesøndag og skjærtorsdag.

Barnehagen har fem planleggingsdager i året, barnehagen er da stengt.

# Samarbeidsutvalget

Samarbeidsutvalget (SU) skal være et rådgivende, kontaktskapende og samordnende organ. Utvalget skal arbeide for å fremme samarbeidet mellom barnehagen og hjemmene.

* 1. SU skal ha 4 medlemmer, med 2 representanter fra foreldrene og 2 fra de ansatte.   
     Alle medlemmer skal ha varamedlemmer.  
     Barnehagens styre avgjør selv om eier skal delta med representanter i utvalget og eventuelt hvem. Eier kan ikke stille med flere representanter enn de øvrige gruppene.
  2. SU konstituerer seg selv, og velger selv sin leder. Som SUs vedtak/rådgivende uttalelse gjelder det som flertallet av de møtende har stemt for. Ved stemmelikhet gjelder det som lederen har stemt for. Er lederen ikke til stede, gjelder det som møtelederen har stemt for.
  3. SU skal forelegges saker og har rett til å uttale seg i saker, som er av viktighet for barnehagens innhold, virksomhet og forholdet til foreldrene. SU skal med utgangspunkt i rammeplanen, fastsette en årsplan for den pedagogiske virksomheten, og skal være med å drøfte barnehagens ideelle grunnlag. Andre saker av viktighet er f.eks. forslag til budsjett, driftsendringer, arealutnyttelse mv.

SU har rett til å uttale seg dersom barnehagen må søke om dispensasjon fra normen om pedagogisk bemanning. SUs uttalelse skal legges ved eiers søknad om dispensasjon. SU har i hovedsak en rådgivende funksjon, men unntak av vedtagelse av årsplanen.

Saker som gjelder arbeidstakers arbeidsforhold, opptak av barn og lignende skal ikke behandles av SU.

Møter i SU holdes etter en plan fastsatt av SU, og for øvrig når SUs leder eller barnehagen finner det nødvendig.

Det føres egen protokoll for SU, som skal inneholde de råd og uttalelser som SU har kommet med. Tid og sted for møtene skal gå fram av protokollen, likeså stemmefordeling og uenighet som kreves protokollført. SUs medlemmer signerer protokollen. Protokollen er tilgjengelig kun for SUs medlemmer, styret, daglig leder, og de personer samarbeidsutvalget gir tilgang.

# Foreldreråd

Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.

Foreldrerådet består av foreldrene/foresatte til alle barna i barnehagen.

Foreldrerådet velger 2 foreldrerepresentanter til SU.

Foreldrerådet skal bli forelagt og har rett til å uttale seg i saker av viktighet for foreldrenes forhold til barnehagen, f.eks. foreldrebetalingen. Andre saker av viktighet er f.eks. forslag til budsjett, driftsendringer, arealutnyttelse mv.

Barnehagens daglige leder har ansvaret for å innkalle til det første foreldrerådet i barnehageåret.

Ved avstemming i foreldrerådet gis det en stemme for hvert barn, og alminnelig flertallsvedtak gjelder.

Det føres egen protokoll for foreldrerådet, som skal inneholde de rådgivende uttalelser som foreldrerådet har fattet. Tid og sted for møtene skal gå fram av protokollen, likeså stemmefordeling og uenighet som kreves protokollført. Foreldrerådets referent signerer protokollen. Protokollen er tilgjengelig kun for foreldrerådets medlemmer, styret, daglig leder, og de personer foreldrerådet gir tilgang.

# Internkontroll

Barnehagen har internkontroll for å sikre at kravene i barnehageloven med forskrifter følges. Barnehagen følger Pbl mentor sitt system.

# Vedtektsendringer

Styret i barnehagen kan foreta endringer i barnehagevedtektene. Endring kan gjennomføres med alminnelig flertall i styret. Slik endring skal varsles skriftlig med minst to måneders frist før iverksettelse. Se for øvrig avtale om disponering av barnehageplass vedrørende vilkårsendringer.